b'\n_START_ARTICLE_\nDvorec \xc5\xa0tatenberg\n_START_SECTION_\nDvorec \xc5\xa0tatenberg\n_START_PARAGRAPH_\nV poznem 17. stoletju so se lastniki \xc5\xa1tatenber\xc5\xa1ke gospo\xc5\xa1\xc4\x8dine, grofje Attems, odlo\xc4\x8dili zapustiti istoimenski, danes razru\xc5\xa1eni srednjeve\xc5\xa1ki grad nad Makolami in se preseliti v dolino. Izbrali so si zlo\xc5\xbeno razgledno vzpetino v bli\xc5\xbeini in tam v obdobju 1720-1740 pozidali simetri\xc4\x8dno zasnovan baro\xc4\x8dni dvorec z notranjim dvori\xc5\xa1\xc4\x8dem in vrtom. Reprezentan\xc4\x8dni prostori dvorca z vite\xc5\xa1ko dvorano so bogato \xc5\xa1tukirani in poslikani. Baro\xc4\x8dni park je bil preoblikovan v krajinskem slogu z vstopno alejo in ribniki._NEWLINE_Za Attemsi se je na dvorcu zvrstilo mnogo plemi\xc5\xa1kih dru\xc5\xbein in posameznikov; Auerspergi, Kaiserfeldi, Conradiji, v obdobju med 1932 do 1941 pa dru\xc5\xbeina Neumann iz Zagreba, lastnica ve\xc4\x8d trgovin z \xc5\xbeivili na Hrva\xc5\xa1kem in v Bosni. Leta 1941 je \xc5\xa0tatenberg, ki velja za enega najlep\xc5\xa1ih baro\xc4\x8dnih dvorcev v Sloveniji, nacionalizirala nova okupacijska oblast. \xc5\xbde za \xc4\x8dasa Neumannov in pozneje Nemcev pa je na gradu kot upravitelj \xc5\xbeivel grajski ekonom Franz Dyhrn (in z njim deloma njegova dru\xc5\xbeina), ki kljub pologu pla\xc4\x8dila za odkup dvorca leta 1941 njegov lastnik nikoli ni postal in tako tudi nih\xc4\x8de iz njegove dru\xc5\xbeine, kakor se ponekod napa\xc4\x8dno navaja. Po drugi vojni ga je nacionalizirala nova oblast, ga \xc5\xa1e naprej uporabljala kot hotel (kar je bil dvorec deloma \xc5\xbee v Neumannovem \xc4\x8dasu), nato pa ga prodala tovarni Impol iz Slovenske Bistrice, dru\xc5\xbeba je sedanja lastnica dvorca.\n_START_SECTION_\n\xc5\xa0tatenberg danes\n_START_PARAGRAPH_\nDvorec je najbolj znan po freskah in \xc5\xa1tukaturah v Vite\xc5\xa1ki dvorani in elegantnih salonih, ki se nahajajo levo in desno od nje. _NEWLINE_V I. nadstropju je muzejska postavitev, kjer je na ogled \xc5\xa1e ohranjeno nekdanje stilno pohi\xc5\xa1tvo in oprema zadnjih lastnikov in prebivalcev._NEWLINE_V pritli\xc4\x8dju dvorca danes deluje restavracija, ki jo vodi Gostinstvo dvorec \xc5\xa0tatenberg, v isti eta\xc5\xbei pa so tudi prostori Turisti\xc4\x8dnega dru\xc5\xa1tva \xc5\xa0tatenberg._NEWLINE_Le-to si je uredilo ve\xc4\x8dnamensko dvorano, turisti\xc4\x8dno pisarno in etnolo\xc5\xa1ko zbirko (vsi prostori so imeli pred tem drugo namembnost). Turisti\xc4\x8dno dru\xc5\xa1tvo skrbi tudi za vodene oglede po dvorcu.    _NEWLINE_Klet dvorca ima v najemu Dru\xc5\xa1tvo vinogradnikov Makole, ki jo je uredilo leta 2001, nekdanje ribnike pa upravlja Ribi\xc5\xa1ka dru\xc5\xbeina \xc5\xa0tatenberg. V znamenju umetni\xc5\xa1kega snovanja za\xc5\xbeivi jeseni, ko v barvitem septembru gosti slikarsko kolonijo.\n_START_SECTION_\nKrajinski park\n_START_PARAGRAPH_\nOb\xc4\x8dina Slovenska Bistrica je leta 1992 ribnike in dvorec z neposredno okolico razglasila za krajinski park, ki obsega povr\xc5\xa1ino 228 ha. Gozd okoli ribnikov daje skoraj naravni videz, \xc4\x8de ne bi v njem izstopale orja\xc5\xa1ke duglazije - iglavci uvo\xc5\xbeeni iz Severne Amerike, ki izdajajo nekdanjo grajsko parkovno zasnovo.'